Title: Dôvodová správa
Author: lanakova
Last saved by: barnova
Company: MPSVR SR

Predkladacia správa

Návrh zákona o minimálnej mzde (ďalej len „návrh zákona“) sa predkladá na základe Plánu legislatívnych úloh vlády Slovenskej republiky na rok 2007. 

Cieľom predkladaného návrhu zákona je určenie právneho rámca na poskytovanie minimálnej mzdy zamestnancovi v pracovnom pomere alebo v obdobnom pracovnom vzťahu, spôsobu a účastníkov vyjednávania o sume minimálnej mzdy, určenie kritérií na úpravu sumy minimálnej mzdy a mechanizmu na úpravu jej sumy v prípade, ak nedôjde k dohode o úprave sumy mesačnej minimálnej mzdy.

V návrhu zákona sa navrhuje ustanoviť nový postup na úpravu sumy minimálnej mzdy s dôrazom na vyjednávanie sociálnych partnerov a následne, ak nedôjde k dohode sociálnych partnerov, na základe vyjednávania sociálnych partnerov a zástupcov vlády Slovenskej republiky. Vytvorí sa tým väčší priestor dospieť k dohode na zvýšení sumy mesačnej minimálnej mzdy. Zároveň sa navrhuje ustanoviť mechanizmus výpočtu sumy mesačnej minimálnej mzdy pre prípad, že aj napriek rokovaniam sociálnych partnerov navzájom a sociálnych partnerov a zástupcov vlády Slovenskej republiky nedôjde k dohode o úprave sumy mesačnej minimálnej mzdy. 

V prípade dohody sociálnych partnerov na sume minimálnej mzdy alebo v prípade určenia sumy minimálnej mzdy na základe mechanizmu podľa § 8 návrhu zákona, sa navrhuje dohodnutú alebo vypočítanú sumu minimálnej mzdy ustanoviť nariadením vlády každoročne, a to na obdobie od 1. januára do 31. decembra príslušného kalendárneho roka. 

Vzhľadom na to, že návrhom zákona sa navrhuje ustanovovať sumu minimálnej mzdy na obdobie od 1. januára do 31. decembra príslušného kalendárneho roka, navrhuje sa na obdobie od 1. januára 2008 do ustanovenia sumy minimálnej mzdy podľa návrhu tohto zákona ponechať v platnosti sumu minimálnej mzdy ustanovenú nariadením vlády účinným od 1. októbra 2007. 

Dopad návrhu zákona na štátny rozpočet a na ostatné verejné rozpočty na roky 2008 až 2010 a dopad návrhu zákona na zamestnanosť, tvorbu pracovných miest a hospodárenie podnikateľskej sféry je vyjadrený v doložke finančných, ekonomických, environmentálnych vplyvov, vplyvov na zamestnanosť a podnikateľské prostredie. 

Predložené znenie návrhu zákona o minimálnej mzde bolo dohodnuté na rokovaní Hospodárskej a sociálnej rady Slovenskej republiky dňa 30. júla 2007. 

Návrh zákona bol predmetom medzirezortného pripomienkového konania. Návrh zákona bol zaslaný prostredníctvom elektronickej pošty 1. augusta 2007 povinne pripomienkujúcim subjektom a ostatným subjektom, ktorých sa problematika návrhu zákona týka, spolu 46 pripomienkujúcim subjektom. V lehote do 21. augusta 2007 uplatnilo pripomienky 11 pripomienkujúcich subjektov. Pripomienky nezaslalo 16 pripomienkujúcich subjektov a 19 pripomienkujúcich subjektov nemalo k predloženému návrhu žiadne pripomienky.

Pripomienky zásadného charakteru uplatnili 2 pripomienkujúce subjekty. Výsledky pripomienkového konania sú uvedené vo vyhodnotení pripomienkového konania.    

Návrh zákona bol 18. septembra 2007 prerokovaný v Legislatívnej rade vlády Slovenskej republiky, ktorej pripomienky boli do materiálu zapracované.